РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/230-21

26. мај 2021. године

Б е о г р а д

ЗАПИСНИК

СЕДМЕ СЕДНИЦЕ OДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 26. МАЈА 2021. ГОДИНЕ

Седница је почела у 12,00 часова.

Седницом је председавао проф. др Љубинко Ракоњац, председник Одбора.

Седници су присуствовали чланови Одбора: заменик председника Одбора Жарко Богатиновић, Гојко Палалић, Марија Тодоровић, Марко Младеновић, Томислав Јанковић, Јелена Обрадовић, Невенка Костадинова, Драган М. Марковић, Акош Ујхељи и Мина Китановић,

Седници су присуствовали заменици чланова Одбора: Момир Стојилковић, Оља Петровић, Станислава Јаношевић и Самира Ћосовић.

Седници нису присуствовали чланови Одобра: Весна Кришанов и Александра Павловић Марковић.

Седници су присуствовали и представник Министарства заштите животне средине: Иван Карић (државни секретар Министарства заштите животне средине), Звонко Дамњановић (из Грађанска читаоница Европа), Никола Егић (из Удружења рециклера Србије) и Лидија Радуловић (из Београдског центра за политичку изузетност).

На предлог председника Одбора, са 15 гласова за, једногласно, усвојен је следећи:

Д н е в н и р е д :

1. **Информација о раду Министарства заштите животне средине за период фебруар-април 2021. године;**
2. **Разно.**

Пре преласка на рад по утврђеном дневном реду са 15 гласова за, једногласно, усвојен је Записник Шесте седнице Одбора за заштиту животне средине, одржане 18. марта 2021. године.

Прва тачка дневног реда - **Информација о раду Министарства заштите животне средине за период фебруар-април 2021. године**

Иван Карић, државни секретар Министарства заштите животне средине, пренео је извињење министарке Ирене Вујовић, која због обавеза није била у могућности да присуствује седници Одбора У уводном излагању, кao најзначајнију законодавну активност у протеклом периоду, истакао је доношење Закона о климатским променама. Реализоване су Уредба о распореду и коришћењу средстава за субвенционисање заштићених природних добара од националног интереса у 2021. години, Уредба о проглашењу Споменика природе „Калемегдански рт“ и Уредба о проглашењу Предела изузетних одлика „Аде и одсеци код Сланкамена“. Усвојен је Правилник о изменама и допунама о Правилника о садржини документације која се подноси уз захтев за добијање дозволе за увоз, извоз и транзит отпада. Потписан је Споразум о продужетку Програма подршке инфраструктурним пројектима заштите животне средине за још две године у сарадњи са ЕИСП2, који финансира Краљевина Шведска.

Истакао је да је министарка Ирена Вујовић била веома активна у протеклом периоду, те је одржала више међународних састанака, између осталих, са министром екологије Црне Горе, са амбасадором Републике Кореје, као и са шефом Мисије Међународног монетарног фонда за Србију. Настављене су активности у делу успостављања и јачања институционалних и административних капацитета у оквиру Поглавља 27 и финализована је координација припреме питања за област животне средине и климатских промена, добијених у оквиру COELA процеса. Припремљени су дописи и достављени институцијама са захтевом за именовање чланова Радне групе за имплементацију циљева Декларације из Софије о Зеленој агенди за Западни Балкан.

Напоменуо је да су 1. фебруара 2021. године расписани јавни конкурси: за доделу средстава за суфинансирање реализације пројеката смањења загађења ваздуха у Србији пореклом из индивидуалних извора и за набавке, замене и санације котларница. У складу са тим, додељена су средства за 10 јединица локалне самоуправе у износу од готово сто милиона динара општинама Косјерић, Опово, Србобран и Прибој као и градовима Ужицу, Краљеву, Крагујевцу, Нишу, Врању и Новом Пазару. Такође средства за санацију котларница су додељена за још 24 јединице локалне самоуправе (Град Ваљево, Град Ужице, Општина Оџаци итд.) у износу од готово двестотине милиона динара. У складу са Јавним конкурсом за суфинансирање набавке садница и пошумљавања земљишта аутохтоним врстама, средства у износу од скор милион динара опредељена су за 38 јединица локалне самоуправе (Панчево, Чачак, Ниш, Чајетина, Неготин итд.). Спроведен је и Јавни конкурс за доделу средстава пројекту очувања воде и природних ресурса на реци Лим.

Истакао је да је 16. априла одржана прва Конференција на тему Нацрта програма заштите ваздуха у Републици Србији. Додао је и да је урађен извештај за Европску комисију за период 7.12.2020 – 31.3.2021. године за делокруг рада Сектора за управљање животном средином у оквиру Преговарачке позиције.

У оквиру Сектора за заштиту природе и климатске промене, покренута је процедура прибављања сагласности Владе на Закључак којим се овлашћује министар за потписивање колективног уговора за јавна предузећа: „Национални парк Тара“, „Национални парк Ђердап“ и „Национални парк Копаоник“ као и изменама Правилника о раду Друштва са ограниченом одговорношћу „Резерват Увац“. Такође припремљен је Образац за измену јавне набавке за услуге утврђивања осетљивости земљишта на процес ацидификације на територији Шапца, Богатића и Владимираца. У плану је обједињавање јавних набавки ради убрзања поступка ремедијације и рекултивације деградираног земљишта на локалитету постројења Ellis Enterprises East d.o.o. у Крушевцу.

У оквиру Сектора за управљање отпадом и отппадним водама, у завршној фази реализације су пројекти на локлитетима Чачак, Трстеник, Нови Сад, Пожаревац, Рашка итд. Такође реализован је и Уговор за изградњу постројења за пречишћавање отпадних вода на територији Бољевца, Пећинаца, Апатина, Беле Паланке, Бабушнице, Лапова и Прибоја.

Што се тиче Сектора за финансијско управљање и контролу, обављени су послови обрачуна накнада, израде и издавања решења за накнаду за загађење животне средине, накнаде за посебне токове отпада као и накнаде за амбалажни отпад, остварени приходи су 1.79 милијарди динара.

Што се тиче Одељења за јавне набавке, после скоро двадесет година, оспособљен је брод лабораторија „Аргус“, који ће пловећи Дунавом и Савом узимати узорке и пратити стање животне средине.

Сектор за надзор и превентивно деловање био је активан у протеклом периоду, те је извршено 1060 инспекцијских прегледа и донето је 77 решења, покренути су прекршајни поступци и изречена је 21 мера забране.

Похвалио је рад Агенције за заштиту животне средине, додавши да је у току израда извештаја на тему „Статус површинских вода Србије 2017-2019. године“. Навео је да је Група за мониторинг наставила је са радом на 37 аутоматских станица, као и са мобилном станицом у Шапцу са узорковањем и праћењем суспендованих честица PM10 и PM2.5, као и мониторинг алергеног полена. Обавестио је Одбор да је у току израда годишњег извештаја о стању квалитета ваздуха за 2020. годину, који ће бити посебно презентован Одбору на некој од наредних седница. Похвалио је апликацију постављену на сајт Агенције под називом „Уклони дивљу депонију“, која је настала као резултат сарадње са UNDP-ом.

На крају свог излагања, навео је да број дивљих депонија константно варира, истакавши посебно неповољно стање у Шапцу, као и у ободним деловима Београда. Нагласио је да се приступ министарке Ирене Вујовић, који се огледа у директној комуникацији и сарадњи са локалним самоуправама, показао као веома ефикасан.

У дискусији су учествовали: Гојко Палалић, Проф. др Љубинко Ракоњац, Иван Карић, Звонко Дамњановић и Никола Егић.

Постављено је питање о изменама и допунама Закона о заштити природе, који је био у процедури, као и питање које се односи на средства која су опредељена за пошумљавање земљишта аутохтоним врстама дрвећа и жбуња - зашто се не би садиле и неаутохтоне врсте (наведен је пример Мађарске, која је садњом багрема и тополе удвостручила проценат пошумљености). Похваљен је рад Министарства.

Објашњено је да се ради о пошумљавању тачно одређеног земљишта, те да из тог разлога долазе у обзир само аутохтоне врсте, јер је једини исправан начин пошумљавње аутохтоним врстама, јер само оне одговарају еколошким условима наших станишта, како би се очувао пределни биодиверзитет, док за паркове и дрвореде то не важи, те у обзир могу доћи декоративне врсте, као и неаутохтоне врсте. Багрем је инванзивна врста која се неконтролисано шири, па га је немогуће искрчити у деловима где не треба да буде.

Речено је да се на изменама и допунама Закона о заштити природе интензивно ради, и да су у току консултације унутар сектора, као и консултације са министарствима које имају надлежност у тој области. На састанку Штаба за вандредне ситуације наведен је податак да је пошумљеност у Србији изнад 30%, али то још увек није званично објављено.

Указано је на проблем превелике загађености ваздуха и река, као и на то да се, приликом реконструкције топонице у Бору, није радила процена утицаја на животну средину. Изнета је велика забринутост грађана због загађења река у том подручју, будући да Борска река представља једну од најзагађенијих у Европи, те да се оправдано страхује да ће се исто догодити и са реком Тимок. Похваљен је рад Агенције за заштиту животне средине, али и изражена и забринутост поводом чињенице да се проблем загађења града Бора, као и источне Србије за сада само констатује и да још увек нема адекватне реакције. Апеловано је да се формира еколошка комисија, која би се изласком на терен уверила у озбиљност ситуације.

Иван Карић, државни секретар Министарства заштите животне средине, похвалио је добру сарадњу са Министарством енергетике управо по питању града Бора. Констатовао је да проблем загађења ваздуха датира деценијама уназад, још од отварања термоелектрана, али и да се интензивно ради на томе. Истакао је да прелазак на обновљиве изворе енергије представља велики помак. Нагласио је да ниједан пројекат који одобри Министарство заштите животне средине не може бити реализован без документа о утицају на животну средину као и да развој привреде не сме ићи на штету животне средине.

Похвањено је доношење Правилника о документацији за издавање дозвола за увоз, извоз и транзит отпада. Указано је на то да је ребалансом буџета опредељено мање средстава за посебне токове отпада. Замољено је Министарство да распише конкурс за доделу подстицајних средстава, будући да рециклери раде шест месеци, а још нису прецизирани услови и критеријуми, па уколико би дошло до промена истих, то би предтављало велики проблем.

Иван Карић подсетио је да су донете уредбе о Листи неопасног отпада за који се не издаје дозвола, као и о листама отпада за прекогранично кретање. Нагласио је да две милијарде опредељене за рециклере звучи много, нарочито када се узме у обзир да се последњих десет година константно опредељује по 2 или 2.5 милијарде динара, те да због тога, као и што грађани очекују ефикасност од државе, тако и држава очекује исто од рециклера и да је само заједничком сарадњом могуће решити проблем.

Пошто је размотрио Информацију о раду Министарства заштите животне средине, за период фебруар-април 2021. године, на предлог председника Одбора, Одбор је, једногласно, одлучио да поднесе Народној скупштини Извештај да је, сагласно члану 229. Пословника Народне скупштине, размотрио Информацију о раду Министарства заштите животне средине за период фебруар-април 2021. године и одлучио да је прихвати.

Друга тачка дневног реда – **Разно**

Проф. др Љубинко Ракоњац, председник Одбора, подсетио је чланове Одбора да је 5. јун Светски дан заштите животне средине, указавши на то да Одбор за заштиту животне средине треба да обележи овај важан датум и тиме скрене пажњу јавности на потребу очувања животне средине. У складу са тим, најавио је да ће следећу седницу Одбора сазвати за петак, 4. јун 2021. године, ван седишта Народне скупштине, у Сремској Митровици. Додао је да, због епидемиолошке ситуације, у овом сазиву Народне скупштине, Одбор није одржао седнице ван седишта Народне скупштине, па ће ово бити прва таква седница.

Члан Одбора, Томислав Јанковић захвалио се на указаном поверењу да се прва седница Одбора ван седишта Народне скупштине одржи баш у Сремској Митровици. Рекао је да ће на седници бити представљена иницијатива за формирање неформалних зелених одборничких група у локалним самоуправама. Навео је да је Град Сремска Митровица подржао пројекат Регионалне развојне агенције Срем, коју је формирало свих седам локалних самоуправа Сремског управног округа, а који је поднела Швајцарској развојној агенцији за финансирање. На седници ће бити представљен и рад регионалне депоније Срем-Мачва, као и рад две локалне невладине организације. По завршетку седнице, предвиђен је обилазак Специјалног резервата природе Бара Засавица.

Одбору је упућен позив од невладиних организација да одржи седницу у Бору или у Зајечару, а иницирано је и покретање еко билтена, како би заинтересовани могли да се информишу о еколошким темама.

Седница је завршена у 13,10 часова.

СЕКРЕТАР ПРЕДСЕДНИК

Милица Башић проф. др Љубинко Ракоњац